b'\n_START_ARTICLE_\nPoriExpress\n_START_PARAGRAPH_\nTilausliikenne PoriExpress (aiemmin OnniExpress) on Tilausliikenne Pori Oy:n aputoiminimi, jonka alaisuudessa markkinoidaan Keskimatkat Oy:n Porin ja Helsingin v\xc3\xa4lisi\xc3\xa4 halpabussivuoroja. PoriExpressin juuret ovat OnniExpressiss\xc3\xa4, joka oli suomalaisten linja-autoyhti\xc3\xb6iden yhteenliittym\xc3\xa4, jonka perustivat toukokuussa 2014 nelj\xc3\xa4 Onnibus-yhteenliittym\xc3\xa4st\xc3\xa4 eronnutta liikenn\xc3\xb6itsij\xc3\xa4\xc3\xa4 Onnibusin myyty\xc3\xa4 kaukoliikenteens\xc3\xa4 ulkomaalaisomistukseen.\n_START_SECTION_\nNimiriita\n_START_PARAGRAPH_\nSuomen OnniExpress oli Keskimatkat Oy:n aputoiminimi ja sit\xc3\xa4 k\xc3\xa4ytettiin aiemmin halpabussivuorojen markkinoinnissa. OnniExpressin perustajaj\xc3\xa4senten entinen yhteisty\xc3\xb6kumppani OnniBus.com kyseenalaisti nimen k\xc3\xa4ytt\xc3\xb6oikeuden. Markkinaoikeus totesi kes\xc3\xa4ll\xc3\xa4 2014, ett\xc3\xa4 OnniExpressill\xc3\xa4 on oikeus nimen k\xc3\xa4ytt\xc3\xb6\xc3\xb6n, mutta t\xc3\xa4st\xc3\xa4 huolimatta OnniBus.com nosti uuden kanteen markkinaoikeudessa loppuvuodesta 2014. OnniExpress-yhteenliittym\xc3\xa4n j\xc3\xa4tt\xc3\xa4nyt Oulun Onnikka Oy teki nimiriidassa sovinnon OnniBus.comin kanssa marraskuussa 2014, mutta muiden toimijoiden osalta tilanne s\xc3\xa4ilyi kiistanalaisena. Marraskuussa 2015 Keskimatkat Oy lopetti OnniExpress-nimen k\xc3\xa4yt\xc3\xb6n markkinoinnissa ja tilalle otettiin uusi nimi PoriExpress. Markkinaoikeus antoi nimikiistaan ratkaisunsa huhtikuussa 2016. Markkinaoikeus kielsi Keskimatkat Oy:lt\xc3\xa4, Menn\xc3\xa4\xc3\xa4n Bussilla Oy:lt\xc3\xa4 ja Mikko Rindell Oy:lt\xc3\xa4 OnniExpress-nimen k\xc3\xa4yt\xc3\xb6n markkinoinnissaan ja velvoitti yhti\xc3\xb6t maksamaan OnniBus.comille yhteisvastuullisesti tavaramerkkioikeuden loukkauksesta aiheutuneesta vahingosta yhteens\xc3\xa4 40 000 euroa.\n_START_SECTION_\nOnniExpressin historia\n_START_PARAGRAPH_\nOnniExpressin toiminnassa tapahtui paljon muutoksia yhteenliittym\xc3\xa4n melko lyhyen historian aikana. Elokuussa 2014 s\xc3\xa4kyl\xc3\xa4l\xc3\xa4inen toiminimi ZeiZei-Line liittyi OnniExpress-yhteenliittym\xc3\xa4\xc3\xa4n. ZeiZei-Line oli my\xc3\xb6s aiemmin mukana Onnibussin markkinointiyhteenliittym\xc3\xa4ss\xc3\xa4, mutta erosi siit\xc3\xa4 jo ennen OnniExpressin perustajaj\xc3\xa4seni\xc3\xa4 marraskuussa 2013. Yhteenliittym\xc3\xa4n perustajaj\xc3\xa4senist\xc3\xa4 Oulun Onnikka Oy erosi OnniExpressist\xc3\xa4 syyskuussa 2014 ja Mikko Rindell Oy marraskuussa 2014. Mikko Rindellin aiemmin liikenn\xc3\xb6imi\xc3\xa4 linjoja ryhtyiv\xc3\xa4t hoitamaan Turun Linja-autoilijain Osakeyhti\xc3\xb6 ja Savonlinja. Joulukuussa Pirkanmaan Tilausliikenne Oy ilmoitti liikenn\xc3\xb6iv\xc3\xa4ns\xc3\xa4 Tilausajot Menn\xc3\xa4\xc3\xa4n Bussilla Oy:lle kuuluvaa Tampere\xe2\x80\x93Turku-reitti\xc3\xa4. Turun Linja-autoilijain Osakeyhti\xc3\xb6 ilmoitti eroavansa OnniExpress-yhteenliittym\xc3\xa4st\xc3\xa4 tammikuussa 2015 ja sen liikenn\xc3\xb6im\xc3\xa4 Raisio\xe2\x80\x93Turku\xe2\x80\x93Helsinki-linja siirtyi \xc3\x85bus-halpabussitoiminnaksi helmikuussa 2015. Toukokuun 2015 alussa OnniExpressin nettisivuilta poistettiin kaikki muut reitit paitsi Keskimatkat Oy:n sek\xc3\xa4 Pirkanmaan Tilausliikenne Oy:n liikenn\xc3\xb6im\xc3\xa4t vuorot. Pirkanmaan Tilausliikenne Oy:n liikenn\xc3\xb6im\xc3\xa4t vuorot j\xc3\xa4iv\xc3\xa4t kes\xc3\xa4tauolle loppukev\xc3\xa4\xc3\xa4st\xc3\xa4 2015, mutta liikenn\xc3\xb6inti\xc3\xa4 ei kuitenkaan koskaan jatkettu ja n\xc3\xa4in ollen Keskimatkat Oy j\xc3\xa4i yhteenliittym\xc3\xa4n ainoaksi toimijaksi.'